MNENJE KOMISIJE

z dne 3. junija 2021

o načrtu za odlaganje radioaktivnih odpadkov iz elektrarne Sizewell C (dveh reaktorjev tipa UK-EPR) v Suffolku v Združenem kraljestvu

(Besedilo v angleškem jeziku je edino verodostojno)

(2021/C 221/01)





Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Evropska komisija je v skladu s členom 37 Pogodbe Euratom dne 17. avgusta 2020 od vlade Združenega kraljestva prejela splošne podatke o načrtu za odlaganje radioaktivnih odpadkov (2), nastalih v elektrarni Sizewell C.

Na podlagi teh podatkov in dodatnih informacij, ki jih je Komisija zahtevala 27. novembra 2020 in 9. februarja 2021 ter so jih organi Združenega kraljestva predložili 12. januarja 2021 in 9. februarja 2021, dopolnilnih informacij, ki so jih predložili predstavniki Združenega kraljestva 10. februarja 2021 na sestanku skupine strokovnjakov (prek videokonference), ter nadaljnjih informacij, ki so bile zahtevane 10. februarja 2021 (ob koncu sestanka) in 23. februarja 2021, organi Združenega kraljestva pa so jih predložili 15. februarja 2021 in 8. marca 2021, je Komisija oblikovala naslednje mnenje:

1. Oddaljenost kraja do najbližje meje z drugo državo članico je 138 km, in sicer s Francijo.

2. Pod običajnimi pogoji obratovanja ni verjetno, da bi izpusti plinastih in tekočih radioaktivnih snovi povzročili izpostavljenost prebivalstva v drugi državi članici, ki bi bila ob upoštevanju mejnih doz iz direktive o temeljnih varnostnih standardih pomembna z zdravstvenega vidika (Direktiva 2013/59/Euratom) (3).

3. Trdni radioaktivni odpadki z nizko stopnjo radioaktivnosti se pred prevozom na odlagališče, ki ga odobrijo regulativni organi Združenega kraljestva, začasno skladiščijo na kraju samem. Izrabljeni gorilni elementi in trdni srednje radioaktivni odpadki se začasno skladiščijo na kraju samem, dokler ne bo na voljo geološko odlagališče. Predelava izrabljenega goriva se ne načrtuje.

4. V primeru nenačrtovanih izpustov radioaktivnih snovi, ki bi bili posledica nesreč take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo v drugi državi članici, ne bi dosegle ravni, ki bi bila ob upoštevanju referenčnih nivojev iz direktive o temeljnih varnostnih standardih pomembna z zdravstvenega vidika (Direktiva 2013/59/Euratom).

Komisija zato meni, da izvajanje načrta za odlaganje radioaktivnih odpadkov v kateri koli obliki iz dveh reaktorjev EPR jedrske elektrarne v Suffolk Coastu, Združenem kraljestvu, tako med običajnim obratovanjem kot tudi v primeru nenačrtovanega izpusta radioaktivnih snovi, ki bi bil posledica nesreče take vrste in razsežnosti, kot je navedeno v splošnih podatkih, v drugi državi članici ne bo povzročilo radioaktivne kontaminacije vode, prsti ali ozračja, ki bi bila pomembna z zdravstvenega vidika, ob upoštevanju določb iz direktive o temeljnih varnostnih standardih (Direktiva 2013/59/Euratom).

V Bruslju, 3. junija 2021. Za Komisijo Kadri SIMSON članica Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem želi Komisija opozoriti na določbe Direktive 2011/92/EU o presoji vplivov nekaterih javnih in zasebnih projektov na okolje, kakor je bila spremenjena z Direktivo 2014/52/EU; na Direktivo 2001/42/ES o presoji vplivov nekaterih načrtov in programov na okolje, Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.

(2) Odlaganje radioaktivnih odpadkov v smislu točke 1 Priporočila Komisije 2010/635/Euratom z dne 11. oktobra 2010 o uporabi člena 37 Pogodbe Euratom (UL L 279, 23.10.2010, str. 36).

(3) Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja (UL L 13, 17.1.2014, str. 1).